CELEX: C2005/217/53
Language: fi
Date: 2005-09-03 00:00:00
Title: Asia C-257/05: Euroopan yhteisöjen komission 17.6.2005 Itävallan tasavaltaa vastaan nostama kanne

3.9.2005   
            
            
               FI
            
            
               Euroopan unionin virallinen lehti
            
            
               C 217/27
            
         Euroopan yhteisöjen komission 17.6.2005 Itävallan tasavaltaa vastaan nostama kanne
   (Asia C-257/05)
   (2005/C 217/53)
   Oikeudenkäyntikieli: saksa
   Euroopan yhteisöjen komissio on nostanut 17.6.2005 Euroopan yhteisöjen tuomioistuimessa kanteen Itävallan tasavaltaa vastaan. Kantajan asiamiehinä ovat Enrico Traversa ja Wolfgang Bogensberger.
   Kantaja vaatii, että yhteisöjen tuomioistuin
   
               1)
            
            
               toteaa, että Itävallan tasavalta ei ole noudattanut EY 49 artiklan mukaisia velvoitteitaan, koska Itävallan Kesselgesetzin (1) 21 §:n 4 momentissa säädetään, että ainoastaan sellaiset palvelunsuorittajat, joilla on kotipaikka Itävallassa, hyväksytään painekattiloiden tarkastajiksi
            
         
               2)
            
            
               velvoittaa Itävallan tasavallan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   EY 49 artiklassa määrätään, että kiellettyjä ovat rajoitukset, jotka koskevat muuhun yhteisön valtioon kuin palvelujen vastaanottajan valtioon sijoittautuneen jäsenvaltion kansalaisen vapautta tarjota palveluja yhteisössä.
   Itävallan tasavallan Kesselgesetzin (painekattiloista annettu laki) 21 §:ssä säädetään edellytyksistä, jotka koskevat luvan myöntämistä painekattiloiden tarkastuspisteen (Kesselprüfstelle) toiminnan harjoittamiselle. Kyseisen pykälän 4 momentin mukaan painekattiloiden tarkastajaksi voidaan hyväksyä ainoastaan sellaiset palvelunsuorittajat, joilla on kotipaikka Itävallassa. Sellaisen painelaitteistojen tarkastuspaikan, jolla on toimipaikka muussa jäsenvaltiossa ja joka haluaa tarjota palvelujaan Itävallassa, on näin ollen ensiksi perustettava toimipaikka Itävaltaan.
   Tällainen säännös merkitsee EY 49 artiklassa tarkoitettuun palvelujen tarjoamisen vapauteen kohdistuvaa rajoitusta. Myös yhteisöjen tuomioistuimen oikeuskäytännöstä seuraa, että toimipaikkaa koskeva edellytys rajoittaa välittömästi palvelujen vapaata tarjoamista, koska se tekee mahdottomaksi palvelujen suorittamisen muihin jäsenvaltioihin sijoittautuneiden yritysten kautta.
   Itävallan tasavallan esittämät perusteet — kuten esimerkiksi yleisen turvallisuuden turvaaminen tai työntekijöiden ja kuluttajien suojeleminen — eivät ole omiaan oikeuttamaan kyseistä palvelujen tarjoamisen vapauteen kohdistuvaa rajoitusta. Palvelujen tarjoamisen vapauteen kohdistuva rajoitus voidaan yhteisöjen tuomioistuimen oikeuskäytännön mukaan perustella ainoastaan niiltä osin, kuin kyseistä yleistä etua ei ole turvattu säännöksillä, joita palvelunsuorittajaan sovelletaan siinä jäsenvaltiossa, johon se on sijoittautunut. Valvonnan laadun turvaamisen kannalta toimipaikkaa koskeva edellytys suhteeton, kun otetaan huomioon ne edut, joita kyseisellä edellytyksellä on tarkoitus suojata, koska yleisen turvallisuuden turvaaminen, esimerkiksi työntekijöiden ja kuluttajien suojelu, voidaan saavuttaa jo Kesselgesetzissä säädetyllä, toimiluvan myöntämistä ja valvontaa koskevalla järjestelmällä ilman, että kyseisessä valtiossa oleva toimipaikka olisi tältä osin tarpeellinen edellytys.
   
      (1)  BGBl. nro 211/1992.